Νίκος Ανδρουλάκης

Ο Νίκος Ανδρουλάκης (Ηράκλειο, 7 Φεβρουαρίου 1979), είναι Έλληνας πολιτικός μηχανικός και πολιτικός, που διατελεί πρόεδρος του ΠΑΣΟΚ - Κινήματος Αλλαγής από το 2021, καθώς και αρχηγός της Αξιωματικής Αντιπολίτευσης από τις 21 Νοεμβρίου 2024. Είναι βουλευτής της Βουλής των Ελλήνων από τις εκλογές του Μαΐου 2023, ενώ στο παρελθόν υπήρξε ευρωβουλευτής κατά τις περιόδους 2014-19 και 2019-24, όπου διετέλεσε και επικεφαλής της ελληνικής αντιπροσωπείας Σοσιαλιστών και Δημοκρατών στο Ευρωπαϊκό Κοινοβούλιο.

 Βιογραφικά στοιχεία 
Γεννήθηκε τον Φεβρουάριο του 1979 στο Ηράκλειο Κρήτης όπου και μεγάλωσε.European Parlament MEPs Η καταγωγή του είναι από το Ψυχρό Λασιθίου.

Φοίτησε στο 3ο Γενικό Λύκειο Ηρακλείου, είναι διπλωματούχος πολιτικός μηχανικός της Πολυτεχνικής Σχολής του Δημοκριτείου Πανεπιστημίου Θράκης και είναι κάτοχος μεταπτυχιακού διπλώματος στο πρόγραμμα «Νέα Υλικά και Περιβάλλον» του ΔΠΘ.https://www.athensvoice.gr/politics/403628_nikos-androylakis-poios-einai-o-38hronos-kritikos-poy-ekane-tin-ekplixi-stin-mahi 

Έχει εργαστεί ως πολιτικός μηχανικός, ενώ έχει διδάξει ως εργαστηριακός συνεργάτης στην Ανώτατη Σχολή Παιδαγωγικής και Τεχνολογικής Εκπαίδευσης.

 Πολιτική σταδιοδρομία 
Κατά τα φοιτητικά του χρόνια ήταν μέλος της ΠΑΣΠ. Το 2001, έγινε μέλος στο Κεντρικό Συμβούλιο της Νεολαίας του ΠΑ.ΣΟ.Κ.. Το 2008, έγινε μέλος της Κεντρικής Επιτροπής του ΠΑ.ΣΟ.Κ. 

Στις 14 Μαρτίου 2013, εκλέχτηκε από το Πολιτικό Συμβούλιο του ΠΑ.ΣΟ.Κ., Γραμματέας της Κεντρικής Πολιτικής Επιτροπής, λαμβάνοντας 109 ψήφους σε σύνολο 168 ψήφων.

Στις 30 Μαρτίου 2014, ανακοινώθηκε η υποψηφιότητά του για το Ευρωπαϊκό Κοινοβούλιο με την Ελιά - Δημοκρατική Παράταξη. Εξελέγη δεύτερος με 113.719 σταυρούς προτίμησης. Έκτοτε, συμμετέχει στην ομάδα της Προοδευτικής Συμμαχίας των Σοσιαλιστών και Δημοκρατών (S&D) στο Ευρωπαϊκό Κοινοβούλιο. 

Κατά την πρώτη του θητεία στο Ευρωπαϊκό Κοινοβούλιο, συμμετείχε στις επιτροπές Εξωτερικών Υποθέσεων και στην Αντιπροσωπεία για τις σχέσεις με τη Λαϊκή Δημοκρατία της Κίνας. Παράλληλα,  διετέλεσε αναπληρωτής στις επιτροπές Περιβάλλοντος, Δημόσιας Υγείας και Ασφάλειας των Τροφίμων, Ανθρωπίνων Δικαιωμάτων, Ασφάλειας και Άμυνας και στην Αντιπροσωπεία στην Κοινοβουλευτική Συνέλευση ΕΕ - Λατινικής Αμερικής. Τον Ιανουάριο του 2016, μετά από πρόταση της Σοσιαλιστικής Ομάδας, επιλέχθηκε να συμμετάσχει στην Εξεταστική Επιτροπή του Ευρωπαϊκού Κοινοβουλίου σχετικά τις μετρήσεις εκπομπών στην αυτοκινητοβιομηχανία ως πλήρες μέλος (Σκάνδαλο Volkswagen). Κατά τη διάρκεια της πρώτης του θητείας ήταν εισηγητής για την αναβάθμιση του Μηχανισμού Πολιτικής Προστασίας, γνωστού ως rescEU,  εκ μέρους των Σοσιαλιστών. Επιπλέον ορίστηκε από το Ευρωπαϊκό Κοινοβούλιο εισηγητής για τον φάκελο ενόψει των διαπραγματεύσεων για τη νέα προγραμματική περίοδο.

Τον Νοέμβριο του 2017, έθεσε υποψηφιότητα για το νέο ενιαίο φορέα της Δημοκρατικής Παράταξης στις εκλογές ηγεσίας της κεντροαριστεράς, όπου οι πολίτες που συμμετείχαν στον 1ο και τον 2ο γύρο, του έδωσαν 51.736 (2η θέση) και 66.483 ψήφους (2η θέση) αντίστοιχα.

Τον Μάιο του 2019, επανεξελέγη Ευρωβουλευτής με το Κίνημα Αλλαγής πρώτος, λαμβάνοντας 180.822 ψήφους. Στη νέα του θητεία ανέλαβε Αντιπρόεδρος στις επιτροπές Ασφάλειας & Άμυνας, καθώς και στην Αντιπροσωπεία στην Κοινοβουλευτική Συνέλευση ΕΕ - Λατινικής Αμερικής. Παράλληλα συμμετείχε ως βασικό μέλος στην Επιτροπή Διεθνούς Εμπορίου & στην Αντιπροσωπεία στην Κοινοβουλευτική Συνέλευση Ίσης Εκπροσώπησης ΑΚΕ-ΕΕ, ενώ ως αναπληρωτής συμμετέχει στις επιτροπές Εξωτερικών Υποθέσεων, Περιβάλλοντος, Δημόσιας Υγείας και Ασφάλειας των Τροφίμων, Επιτροπή Αλιείας και στην Αντιπροσωπεία για τις σχέσεις με την Κοινή Αγορά του Νότου (Mercosur).

Τον Ιούλιο του 2021, ανακοίνωσε την υποψηφιότητά του στις εκλογές ανάδειξης ηγεσίας του Κινήματος Αλλαγής. Στις 5 Δεκεμβρίου 2021, στον πρώτο γύρο των εσωκομματικών εκλογών, ήρθε πρώτος με ποσοστό 36,88% και 99.120 ψήφους. Στις 12 Δεκεμβρίου, στον δεύτερο γύρο, εξελέγη πρόεδρος του Κινήματος Αλλαγής και του ΠΑΣΟΚ, έναντι του Γιώργου Παπανδρέου με ποσοστό 67,88% . 

Στις 21 Μαΐου 2023 παραιτήθηκε από την έδρα του στο Ευρωκοινοβούλιο, καθώς εξελέγη βουλευτής, και αντικαταστάθηκε από τον Νίκο Παπανδρέου.

Στις 13 Οκτωβρίου 2024 επανεξελέγη πρόεδρος του ΠΑΣΟΚ, συγκεντρώνοντας 59,92% (125.820 ψήφους), έναντι 40,08% (84.149) ψήφων που συγκέντρωσε ο Δούκας. Στις 21 Νοεμβρίου του ίδιου έτους έγινε αρχηγός της Αξιωματικής Αντιπολίτευσης, έπειτα από ανεξαρτητοποιήσεις βουλευτών του ΣΥΡΙΖΑ.

 Παρακολούθηση 

Αφότου είχε ανακοινώσει την υποψηφιότητά του για την προεδρία του ΠΑΣΟΚ, ο Ανδρουλάκης τέθηκε υπό παρακολούθηση από την ΕΥΠ στις 14 Σεπτεμβρίου του 2021. Λίγες μέρες αργότερα, στις 16 και στις 21 Σεπτεμβρίου και στις 20 Οκτωβρίου στάλθηκαν, σύμφωνα με έρευνα της Αρχής Προστασίας Δεδομένων Προσωπικού Χαρακτήρα, στο κινητό του τρία γραπτά μηνύματα που περιείχαν λινκ με το οποίο το κινητό του θα παγιδευόταν με το παράνομο λογισμικό παρακολούθησης Predator.

Τον Ιούλιο του 2022 ο Ανδρουλάκης ενημερώθηκε από έλεγχο υπηρεσίας του Ευρωκοινοβουλίου για την απόπειρα παγίδευσης του κινητού του με το Predator και κατέθεσε μηνυτήρια αναφορά στον Άρειο Πάγο. Τον Αύγουστο η ΑΔΑΕ ενημέρωσε το Μέγαρο Μαξίμου ότι μετά από έρευνά της σχετικά με τις καταγγελίες Ανδρουλάκη είχε διαπιστώσει μέσω της Wind την παρακολούθηση του κινητού του από την ΕΥΠ με αποτέλεσμα να παραιτηθεί την επομένη ο διοικητής της ΕΥΠ Παναγιώτης Κοντολέων και ο, υπεύθυνος για την ΕΥΠ, γενικός γραμματέας του πρωθυπουργού Γρηγόρης Δημητριάδης. Ο πρωθυπουργός Κυριάκος Μητσοτάκης δήλωσε ότι η παρακολούθηση του Ανδρουλάκη από την ΕΥΠ ήταν σύννομη, αλλά «λάθος» και ότι δε θα την επέτρεπε, εάν το γνώριζε.

Ο Ανδρουλάκης προσέφυγε στο ΣτΕ, το οποίο τον Απρίλιο του 2024 έκρινε αντισυνταγματικό νόμο του 2021, που απαγόρευε την ενημέρωση πολιτών για την παρακολούθησή τους, και η ΑΔΑΕ ζήτησε από την ΕΥΠ τον πλήρη φάκελό του Ανδρουλάκη, ώστε να ενημερωθεί για την αιτιολόγησή της παρακολούθησής του. Η ΕΥΠ, υπό το θεσμικό έλεγχο του Μητσοτάκη, δεν έχει συμμορφωθεί με την απόφαση του ΣτΕ.

 Παραπομπές 

 Εξωτερικοί σύνδεσμοι 

 Βιογραφικό του Νίκου Ανδρουλάκη στο ΠΑ.ΣΟ.Κ.–ΚΙΝ.ΑΛ.

Κατηγορία:Έλληνες αρχηγοί κομμάτων
Κατηγορία:Αρχηγοί του ΠΑΣΟΚ
Κατηγορία:Έλληνες πολιτικοί μηχανικοί
Κατηγορία:Ευρωβουλευτές εκλεγμένοι με την Ελιά - Δημοκρατική Παράταξη
Κατηγορία:Ευρωβουλευτές εκλεγμένοι με το Κίνημα Αλλαγής
Κατηγορία:Ευρωβουλευτές της Ελλάδας εκλεγμένοι την περίοδο 2014-2019
Κατηγορία:Ευρωβουλευτές της Ελλάδας εκλεγμένοι την περίοδο 2019-2024
Κατηγορία:Έλληνες πολιτικοί του 21ου αιώνα
Κατηγορία:Βουλευτές Α΄ Θεσσαλονίκης
Κατηγορία:Βουλευτές εκλεγμένοι με το ΠΑΣΟΚ - Κίνημα Αλλαγής